Direktiva Sveta

z dne 27. julija 1976

o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov

(76/769/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker mora biti cilj vseh predpisov glede dajanja nevarnih snovi in pripravkov v promet varovanje ljudi ter zlasti oseb, ki take snovi in pripravke uporabljajo;

ker naj bi prispevali k varstvu okolja pred vsemi snovmi in pripravki, ki imajo značilnosti ekotoksičnosti ali ki bi lahko onesnažili okolje;

ker naj bi bil cilj vseh predpisov obnoviti, ohraniti in izboljšati kakovost življenja ljudi;

ker nevarne snovi in pripravke urejajo zakonska pravila v državah članicah; ker se ta pravila razlikujejo glede na pogoje trženja in uporabe nevarnih snovi in pripravkov; ker te razlike predstavljajo trgovinsko oviro in neposredno vplivajo na vzpostavitev in delovanje skupnega trga;

ker je to oviro treba odpraviti; ker ima to za posledico približevanje zakonodaje, ki v državah članicah ureja navedeno področje;

ker so bile določbe v zvezi z nekaterimi nevarnimi snovmi in pripravki v direktivah Skupnosti že določene; ker je treba oblikovati pravila še za druge izdelke, zlasti tiste, za katere so mednarodne organizacije že sprejele omejitve, kakor so poliklorirani bifenili (PCB), v zvezi s katerimi je Svet OECD 13. februarja 1973 sprejel sklep o omejitvi proizvodnje in uporabe; ker je tak ukrep potreben, da se prepreči, da bi človeško telo absorbiralo PCB, in da se odpravi nevarnost za zdravje ljudi, ki iz tega izhaja;

ker so podrobna preučevanja pokazala, da poliklorirani terfenili (PCT) povzročajo podobno tveganje kakor PCB; ker je treba trženje in uporabo takih snovi tudi omejiti;

ker bo treba občasno ponovno pregledati celoten problem, da se postopno popolnoma odpravita PCB in PCT;

ker je uporaba kloro-1-etilena (monomer vinil klorida) kot potisnega plina za aerosole nevarna za zdravje ljudi in jo je treba prepovedati,

SPREJEL NASLEDNJO DIREKTIVO:

Člen 1

1. Brez poseganja v uporabo drugih ustreznih predpisov Skupnosti ta direktiva obravnava omejitev trženja in uporabe nevarnih snovi in pripravkov iz seznama v Prilogi v državah članicah Skupnosti.

2. Ta direktiva se ne uporablja za:

(a) prevoz nevarnih snovi in pripravkov po železnici, cesti, celinskih plovnih poteh, morju ali zraku;

(b) nevarne snovi in pripravke, ki se izvažajo v države nečlanice;

(c) snovi in pripravke v tranzitu, pri čemer so carinsko pregledani, pod pogojem, da se ne predelujejo.

3. V tej direktivi:

(a) "snovi" pomenijo kemijske elemente in njihove spojine, kakršni se pojavljajo v naravnem stanju ali kakršne izdeluje industrija;

(b) "pripravki" pomenijo mešanice ali raztopine, sestavljene iz dveh ali več snovi.

Člen 2

Države članice sprejmejo potrebne ukrepe za zagotovitev, da se nevarne snovi in pripravki iz seznama v Prilogi lahko dajejo v promet ali uporabljajo samo pod pogoji, navedenimi v Prilogi. Omejitve ne veljajo za trženje ali uporabo za raziskave in razvoj ali analizo.

Člen 3

1. Države članice uveljavijo predpise, potrebne za uskladitev s to direktivo, v 18 mesecih od njene notifikacije in o tem takoj obvestijo Komisijo.

2. Države članice sporočijo Komisiji besedila določb nacionalnih predpisov, sprejetih na področju, ki ga ureja ta direktiva.

Člen 4

Ta direktiva je naslovljena na države članice.

V Bruslju, 27. julija 1976

Za Svet

Predsednik

M. van der Stoel

[1] UL C 60, 13.3.1975, str. 49.

[2] UL C 16, 23.1.1975, str. 25.

--------------------------------------------------

PRILOGA

Oznaka snovi, skupin snovi ali pripravka | Pogoji omejitve |

1.Poliklorirani bifenili (PCB), razen mono- in dikloriranih bifenilov.Poliklorirani terfenili (PCT).Pripravki z vsebnostjo PCB ali PCT, višjo od 0,1 masnih %. | Se ne smejo uporabljati razen za naslednje kategorije: 1.Električno opremo zaprtih sistemov: transformatorji, upori in induktorji;2.Velike kondenzatorje (≥ 1 kg celotne mase);3.Majhne kondenzatorje (pod pogojem, da je najvišja vsebnost klora v PCB 43 % in da ta ne vsebuje več kakor 3,5 % penta- in višjih kloriranih bifenilov).Majhni kondenzatorji, ki ne izpolnjujejo navedenih zahtev, se še vedno lahko dajejo v promet v obdobju enega leta od dneva začetka veljavnosti te direktive. Ta omejitev ne velja za majhne kondenzatorje, ki so že v uporabi;4.Tekočine za prenos toplote v zaprtih sistemih naprav za prenos toplote (razen v napravah za predelavo živil, krme, farmacevtskih in veterinarskih izdelkov; če se v času notifikacije te direktive PCB v napravah že uporabljajo, se smejo uporabljati še naprej najpozneje do 31. decembra 1979);5.Hidravlične tekočine, ki se uporabljajo v:(a)podzemni rudarski opremi;(b)celicah postrojenja za elektrolitsko proizvodnjo aluminija, ki je ob sprejetju te direktive že v uporabi, najpozneje do 31. decembra 1979;6.Primarne proizvode in polproizvode za nadaljnjo predelavo v druge proizvode, ki po tej direktivi niso prepovedani. |

2.Kloro-1-etilen (monomer vinil klorid) | Se ne sme uporabljati kot potisni plin za razprševanje aerosolov za katerikoli namen. |

--------------------------------------------------